For å sikre at det alltid vil være nok sedler og mynter til å møte behov for utskifting og etterspørsel har Norges Bank beredskapslagre av sedler og mynter i sine hvelv. Det er hemmelig hvor mye penger dette er, men det er nok til å dekke behovet også i en beredskapssituasjon der mange ønsker tilgang til kontanter. Disse pengene inngår imidlertid ikke i pengemengden så lenge de befinner seg i sentralbankens hvelv. Det er først når de settes i sirkulasjon at de teller som en del av pengemengden i norsk økonomi.
I tillegg til fysiske penger mottar Norges Bank også innskudd fra bankene (også kalt sentralbankreserver). Sentralbanken sikter mot å holde den samlede mengden slike innskudd på rundt 35 milliarder kroner.
Samtidig er Norges Bank statens bank, og den norske staten har ganske mye penger på sine kontoer i Norges Bank. Innskudd som benyttes til statlige inn- og utbetalinger var i 2022 på litt over 300 milliarder kroner. Dessuten har staten også en del på sparekonto i Norges Bank: Statens pensjonsfond utland (også kalt Oljefondet eller bare fondet) er en kronekonto i Norges Bank som motsvares av utenlandske investeringer. Ved utgangen av 2022 var kontoen verdt over 12 000 milliarder kroner.
Før i tiden var gull og sølv en viktig del av bankens beholdninger. Slik er det ikke lenger. I dag har bankens gullbeholdning primært historisk interesse, og den utgjør kun syv gullbarrer og 3,5 tonn gullmynter.
For å kunne møte internasjonale forpliktelser og andre beredskapsbehov har Norges Bank reserver plassert i utenlandsk valuta. Disse er plassert i innskudd og verdipapirer utenfor Norge, så strengt tatt er de ikke oppbevart i, men likefullt eid av Norges Bank. Ved utgangen av 2022 var disse valutareservene på cirka 600 milliarder kroner.